Elon Musk, South Africanyi a ɔno nye Twitterwura dze nhyehyɛɛ fofor koraa abɔbɔ adze fa dwumadzi ahorow a ɔkɔ do wɔ Twitter no ma ayɛ kasa. Afe 2022 mu no na Owura Elon Musk dze ne nsa hyɛɛ nkrataa ase tɔɔ Twitter sohyial midia prama no. Ɔtɔɔ aapo no Amereka sika ɔpepem eduanan ($44B). Sɛ yɛka Twitter a, dodowara frɛ no “Anoma Aapo” kɛpem dɛ, n’asɛnkyerɛdze no yɛ anoma a ɔrobɔ n’atsaban mu.
Fitsi ber a ɔtɔɔ Twitter no, nhyehyɛɛ ahorow a ɔdze aba no dze, sɛ meka dɛ mereka ho asɛm a adze bɛsa me akye me. Dza ɔdze abɔbɔ adze wɔ Ayɛwoho, 2023 mu no na adan kɛdɛannda ama amamfo no. Nhyehyɛɛ bɛn? Nhyehyɛɛ no nye dɛ, sɛ etua dɛ Twitter mma wo baagye no bi a, dabiara no, ewɔ ho kwan dɛ ibohu nsɛm a amamfo aka wɔ Twitter do nkorkor mpem esia (6000). Sɛ innyi baagye no bi a, dabiara no, ewɔ ho kwan dɛ ibohu nsɛm a amamfo aka nkorkor ahaesia (600) pɛr. Hɔn a wobobue akawonto fofor no so no, wɔwɔ ho kwan dɛ wobohu nsɛm nkorkor ahaebiasa (300) a nkorɔfo aka. Ne siantsir tsitsir a ɔdze dɛm mbra yi abɔbɔ adze no nye dɛ, ɔdɛ, nkorɔfo bɔ kaw wɔ deta ho dodow ntsi nhyehyɛɛ fofor a ɔdze abɔbɔ adze no bɔboa atsew hɔn deta beberebe no dwumadzi do.
Dɛm nhyehyɛɛ ahorow a ɔdze abɔbɔ adze no na nkorɔfo akasa etsia araa na eso ɔayɛ noho dɛ ɔnntsee dza wɔreka no. Dɛm ntsi, Ghanafo dodowara a wodzi hɔn dwuma ahorow wɔ Twitter do no ebu hɔn kɛtɛ mu kɔ sohyial midia prama fofor do. Dɛm prama fofor yi ne dzin nye “Truth Social”. Ɔyɛ sohyial midia prama bi a no botae tsitsir nye dɛ ɔbɛsakyer mbrɛ nkorɔfo nye afofor ka bɔ mu wɔ sohyial midia do na wɔkyɛ nsɛm ahorow so. Edwumakuw a wɔdze aapo yi bɔbɔɔ adze nye “Trump Media & Technology Group”. Dodowara kyerɛ dɛ, nkan no Amereka Mampanyin Donald Trump ne prama a. Ɔyɛ aapo bi a ɔma kwan ma dwumadzifo da hɔn adwen anaa hɔn tsirmpɔw bi edzi a obiara nnyɛ hɔn hwee anaa wonnkosuro ho. Ɔsan yɛ aapo bi a pɛrpɛryɛ nye n’abɔtsir na ɔsan bɔ nkorɔfo nkaa fa dza ɔrokɔ do wɔ wiadze mu ho so.
“Truth Social” san wɔ nkɔmbɔtwetwe su bi a ɔma no dwumadzifo enyi gye ho ankasankasa. Ɔwɔ su bi a ɔma kwan ma no dwumadzifo tum hwɛ sen anaa dwumadzi fofor bi a ɔrokɔ do ber pɔkyee bi mu. Ɔsan wɔ ekuwekuw nkɔmbɔdzibea prama so. Ɔsan so wɔ bea a ɔma kwan ma etow obi nkra so. Ɔyɛ aapo bi a ɔdze nkitahodzi mapa to no dwumadzifo ntamu. Dɛ erohwehwɛ dɛ ibenya anyɛnkofo o, edze wo tsirmpɔw bi bɔto gua anaa ibosua adze fofor bi o, “Truth Social” wɔ hɔ ma wo. Ɔyɛ prama bi a ɔka wiadze mu nyimpa nyinara bɔ mu wɔ bea faakor.
“Truth Social” yɛ aapo fofor bi a odzi dwuma dɛ Twitter ara pɛr. Ɔno na Ghanafo dodowara ahyɛ ase rokɔ do dɛ mbrɛ Twitter do dwumadzi abɛyɛ dzen no. Aso ayɛ krado dɛ ibobue “Truth Social” akawonto? Kyerɛ w’adwen wɔ hɛn sohyial midia prama ahorow no do.
